sumpforglemmegei
Store norske leksikon,Biologi,Planteriket,Dekkfrøete planter,Tofrøbladete planter,Rubladordenen,Rubladfamilien,Forglemmegeislekta
Sumpforglemmegei er en ettårig urt i rubladfamilien. Dette er en av de småblomstra forglemmegeiartene. Plantene kan bli opp til 20 centimeter høye med blomsterkroner som er mindre enn en halv centimeter i diameter. Arten har to ganske like underarter i Norge, dikeforglemmegei og bueforglemmegei. Sumpforglemmegei er ganske vanlig ved vannkanter og på tangvoller i kyst og dalstrøk i store deler av landet.
Utseende Plantene er vanligvis mellom 5 og 20 centimeter høye. Stengelen har tiltrykte hår. Plantene har bladrosett som visner tidlig hos den ettårige underarten dikeforglemmegei, men er grønn lenge hos bueforglemmegei som vanligvis er toårig. Blomsterkrona har den vanlige himmelblå fargen for forglemmegei med gule skjell ved åpningen til kronrøret. Krona er flat hos dikeforglemmegei og mer skålforma hos bueforglemmegei. Tverrmålet på krona er om lag fire millimeter. Begeret har fem begertenner som er smalt trekanta og deler begeret om lag halvveis ned. Fruktene er avlange smånøtter mindre enn 1,5 millimeter lange. Utbredelse Sumpforglemmegei finnes i vannkanter, tangvoller og grøfter. Underarten bueforglemmegei er ganske vanlig i kyststrøk og i dalfører nord til Meløy i Nordland og i Sør-Varanger. Dikeforglemmegei er ganske vanlig i lavlandet og i dalfører nord til Bodø og er sjeldnere nordover til Øst-Finnmark. Samla finnes arten om lag rundt hele nordlige deler av den nordlige halvkula. Bueforglemmegei finnes på begge sider av det nordlige Atlanterhavet og dikeforglemmegei finnes i nordlige deler av Eurasia. Les mer i Store norske leksikon rubladfamilien forglemmegei